b'\n_START_ARTICLE_\nDr\xc5\xbeavni sekretar Republike Slovenije\n_START_PARAGRAPH_\nDr\xc5\xbeavni sekretar Republike Slovenije je funkcionar ministrstva Republike Slovenije, ki deluje kot pomo\xc4\x8dnik in namestnik ministra. Sodeluje pri vodenju ministrstva in ga zastopa v medresornih delovnih telesih vlade na podro\xc4\x8djih, ki jih pokriva ministrstvo, ter z generalnim sekretarjem sodeluje pri pripravi prora\xc4\x8duna in izvajanju internih aktov ministrstva. Ministra lahko, s pooblastilom, nadome\xc5\xa1\xc4\x8da pri poro\xc4\x8danju o delu ministrstva na sejah vlade ter predstavljanju ministrstva doma in v tujini, ne more pa v imenu ministra izdajati predpisov ali glasovati na sejah vlade._NEWLINE_Dr\xc5\xbeavnega sekretarja imenuje vlada na predlog ministra. Vsako ministrstvo ima lahko hkrati najve\xc4\x8d dva dr\xc5\xbeavna sekretarja, razen ministrstva, pristojnega za finance, ki ima lahko najve\xc4\x8d \xc5\xa1tiri. Dr\xc5\xbeavni sekretar je lahko dodeljen tudi ministru brez resorja, vendar najve\xc4\x8d eden. Njegov mandat je vezan na mandat ministra, lahko pa se kon\xc4\x8da tudi pred\xc4\x8dasno z odstopom ali vladno razre\xc5\xa1itvijo.'